b'\n_START_ARTICLE_\nPanamski dokumenti\n_START_PARAGRAPH_\nPanamski dokumenti zajemajo 11,5 milijona dokumentov, ki jih od tajnega vira prejel in z Mednarodnim konzorcijem raziskovalnih novinarjev (ICIJ, angl. International Consortium of Investigative Journalists) delil nem\xc5\xa1ki \xc4\x8dasopis S\xc3\xbcddeutsche Zeitung, ICIJ pa je aprila 2016 prek mednarodnih partnerjev (vklju\xc4\x8dno z medijskima hi\xc5\xa1ama Guardian in BBC) objavil prvi sve\xc5\xbeenj dokumentov. Nadaljnja razkritja se obetajo v maju 2016. Panamski dokumenti razkrivajo podrobnosti o skritih finan\xc4\x8dnih poslih svetovnih politikov, javnih uradnikov, zvezdnikov in drugih javnih oseb, ki se preko podjetij s sede\xc5\xbeem v dav\xc4\x8dnih oazah izmikajo pla\xc4\x8dilom davkov.\n_START_SECTION_\nOzadje\n_START_PARAGRAPH_\nSkrivni dokumenti izvirajo iz odvetni\xc5\xa1ke dru\xc5\xbebe Mossack Fonseca s sede\xc5\xbeem v Panami in podru\xc5\xbenicami v Hongkongu, Miamiju, Z\xc3\xbcrichu in ve\xc4\x8d kakor 35 drugih krajih po svetu. Dru\xc5\xbebo sta leta 1977 ustanovila J\xc3\xbcrgen Mossack in Ram\xc3\xb3n Fonseca. Med storitvami podjetja so ustanovljanje podjetij v t. i.\xc2\xa0\xc2\xbboffshore\xc2\xab\xc2\xa0obmo\xc4\x8djih oziroma dav\xc4\x8dnih oazah, upravljanje ustanovljenih\xc2\xa0\xc2\xbboffshore\xc2\xab\xc2\xa0podjetij ter upravljanje z bogastvom. V \xc4\x8dasu afere je imelo podjetje vek kot 500 zaposlenih v 40 dr\xc5\xbeavah sveta ter je bilo poobla\xc5\xa1\xc4\x8deno za upravljanje ve\xc4\x8d kot 300.000 podjetij, katerih ve\xc4\x8dina je bilo registriranih v Zdru\xc5\xbeenem kraljestvu ali dav\xc4\x8dnih oazah pod britansko upravo._NEWLINE_Aprila 2016 je bilo podjetje Mossack Fonseca \xc4\x8detrta najve\xc4\x8dja\xc2\xa0\xc2\xbboffshore\xc2\xab\xc2\xa0odvetni\xc5\xa1ka dru\xc5\xbeba v svetovnem merilu. Sodelovala je z najve\xc4\x8djimi svetovnimi finan\xc4\x8dnimi ustanovami, kot so Deutsche Bank, HSBC, Soci\xc3\xa9t\xc3\xa9 G\xc3\xa9n\xc3\xa9rale, Credit Suisse, UBS, Commerzbank in Nordea.\n_START_SECTION_\nRazkritje\n_START_PARAGRAPH_\nTajni vir je nem\xc5\xa1ki \xc4\x8dasopisni hi\xc5\xa1i S\xc3\xbcddeutsche Zeitung ponudil veliko koli\xc4\x8dino dokumentov \xc5\xbee ve\xc4\x8d kot eno leto pred razkritjem prvega dela teh dokumetov aprila 2016. \xc4\x8casopis je dokumente sprejel, s\xc4\x8dasoma pa za\xc4\x8del pridobivati \xc4\x8dedalje ve\xc4\x8d gradiva \xe2\x80\x93 v obdobju enega leta je pridobil za 2,6 terabajta podatkov, povezanih z dru\xc5\xbebo Mossack Fonseca.  Skupno gradivo vsebuje podatke o 214.488 navideznih podjetjih, ki so v povezavi z javnimi uslu\xc5\xbebenci, ter vsebuje 11,5 milijona razli\xc4\x8dnih dokumentov, ki so nastali v dru\xc5\xbebi Mossack Fonseca od 70-ih let 20. stoletja do leta 2015. Med podatki so elektronska sporo\xc4\x8dila, finan\xc4\x8dne preglednice, potni listi in dokumenti o poslovanju podjetij, ki razkrivajo skrivne lastnike ban\xc4\x8dnih ra\xc4\x8dunov in podjetij na 21 sodnih obmo\xc4\x8djih v dav\xc4\x8dnih oazah, od Nevade do Singapurja in Britanskih Devi\xc5\xa1kih otokov._NEWLINE_Novinarji, ki so raziskovali gradivo, so med seboj komunicirali le prek \xc5\xa1ifriranih kanalov, kar jim je omogo\xc4\x8dalo brezimnost, ki so jo zahtevali zaradi lastne varnosti._NEWLINE_Podatke so za analiziranje razdelili okoli 400 novinarjem v 107 medijskih organizacijah v ve\xc4\x8d kot 80 dr\xc5\xbeavah. Po ve\xc4\x8d kot enem letu so 3. aprila 2016 objavili prvo poro\xc4\x8dilo skupaj s 149 dokumenti, V za\xc4\x8detku maja se pri\xc4\x8dakuje razkritje nadaljnih podatkov, vklju\xc4\x8dno s seznamom vseh vklju\xc4\x8denih podjetij.'